奉送魏六丈佑少府之交廣
作者：杜甫
朝代：唐

paragraphs: 賢豪贊經綸，功成空名垂。
子孫不振耀，歷代皆有之。
鄭公四葉孫，長大常苦飢。
衆中見毛骨，猶是麒麟兒。
磊落貞觀事，致君樸直詞。
家聲蓋六合，行色何其微。
遇我蒼吾陰，忽驚會面稀。
議論有餘地，公侯來未遲。
虛思黃金貴，自笑青雲期。
長卿久病渴，武帝元同時。
季子黑貂敝，得無妻嫂欺。
尚爲諸侯客，獨屈州縣卑。
南游炎海甸，浩蕩從此辭。
窮途仗神道，世亂輕土宜。
解帆歲云暮，可與春風歸。
出入朱門家，華屋刻蛟螭。
玉食亞王者，樂張游子悲。
侍婢豔傾城，綃綺輕霧霏。
掌中琥珀鍾，行酒雙逶迤。
新歡繼明燭，梁棟星辰飛。
兩情顧盼合，珠碧贈于斯。
上貴見肝膽，下貴不相疑。
心事披寫間，氣酣達所爲。
錯揮鐵如意，莫避珊瑚枝。
始兼逸邁興，終慎賓主儀。
戎馬闇天宇，嗚呼生別離。